Franco hou kaarte styf teen sy bors | Netwerk24
Deur Owen Kock 21 Augustus 2019 18:30
Die Vrystaatse vleuel Rabz Maxwane oefen weer voluit nadat hy las van 'n besering gehad het. Foto: Gallo Images
Met heelwat spelers op die krukkelys en andere wat weer van beserings terugkeer, kon daar tydens oefensessies nie veel gelees word in hoe die opdrafspan daaruit sal sien nie.
Die sluier sal eers Donderdag gelig word aangesien Smith nog wil sien hoe van sy beseerde spelers op behandeling reageer.
Die Vrystaat-stut Erich de Jager, wat verlede week in die plek van Aranos Coetzee in die opdrafspan ingesluit is, het 'n ribbesering en daar bestaan kommer of hy vir Saterdag se allerbelangrike stryd beskikbaar sal wees.
Die Vrystaat en WP wil albei hul plekke in die halfeindronde bespreek, en sal hul beste beskikbare 15-talle op die veld stoot.
Wat die Bloemfonteinse span betref, is dit weer 'n geval soos verlede week waar spelers tot op die laaste nippertjie gegun sal word om hul fiksheid te bewys.
Ná die Vrystaat se oorwinning oor die Pumas en die WP se nederlaag teen Griekwas, behoort die Vrystaters as gunsteling op die veld te draf, maar die WP kan nooit onderskat word nie. Veral nie met drie terugkerende Springbokke in sy geledere nie.
Franco Smith, hoofafrigter van die Vrystaat-Cheetahs, swyg nog soos die graf oor sy span wat die Westelike Provinsie Saterdag gaan pak. Foto: Gallo Images
Die vleuels Rabz Maxwane (ruskans) en Darren Adonis (dyspier), wat nie teen die Pumas in aksie was nie, het Dinsdag weer voluit geoefen.
Dit is Saterdag moontlik die laaste Curriebeker-wedstryd van die seisoen in die Toyota-stadion, afhangende van hoe die vier spanne vir die halfeindronde van die Curriebeker-reeks sal aantree.
Smith het die hoop uitgespreek dat ondersteuners die span teen die WP sal kom ondersteun.
Dit kan moontlik ook Smith se laaste wedstryd voor sy tuisskare wees. Indien die Vrystaat tot die halfeindronde en die eindstryd deurdring, sal hy vir nog twee wedstryde in beheer wees voordat hy in November die Vrystaat Rugbyunie groet.